کونړ کې د افغانی سرې میاشتې د ولایتی مجمع پرانست غونډه تر سره شوه. نن پنجشنبه د روان سپوږمیز کال د جمادی الثانی په ۲۲مه نېټه د افغانی سرې میاشتې رهبرۍ له لوری په کونړ ولایت کې ولایتی مجمع پرانست غونډه تر سره شوه. د غونډې په پیل کې د افغانی سرې میاشتې د کونړ نمایندګۍ رییس الحاج شاه زلمی غیرت له لوری د افغانی سرې میاشتې ټولنې عمومی رییس او راغلی پلاوی ته ښه راغلاست وویل شو او ددې تر څنګ د ختیځ زون سیمه ییز رییس مولوی قمر ګل نصرت د ولایتی مجمع په اړه لنډه وینا د ولایتی غړو او د غونډې ګډونوالو ته وکړه او له دوی یې غوښتل، چې له دې لارې په ټولنه کې تر ټولو کمزوری او اړمن وګړی سرې میاشتې ته په نښه کړی. د غونډې په جریان کې د افغانی سرې میاشتې د پلټنې رییس مولوی محمد نسیم احمدی له لوری د غونډې ګډونوالو ته د مسؤلیت په تړاو خبرې وشوې او زیاته یې کړه: د سرې میاشتې رهبرۍ خپل مسؤلیت ستاسې په اوږو کېښود او له دې روسته ستاسې مسؤلیت دی، چې د ټولنې د اړمنو وګړو غږ تر ما فوق مسؤلو کسانو پورې ورسوئ. د ولایتی مجمع په دې غونډه کې د کونړ ولایت والی مرستیال مولوی عبدالله حقانی، د کونړ ولایتی مجمع رئیس مولوی عزت الله اخند زاده او د ولایتی مجمع غړی حاجی عارف الله سحرایی په ټولنه کې د ولایتی مجمع د جوړونې په اړه ارزښتناکې ویناوې وکړې. د کونړ ولایتی مجمع په غونډه کې د افغانی سرې میاشتې سرپرست عمومی رییس الحاج مولوی مطیع الحق خالص په خپلو خبرو کې وویل: ولایتی شورا مو په دې هدف رامنځته کړې، چې زموږ سره په مسؤلیت کې شریک شی او زموږ له اوږو د مسؤلیت بار را کم شی. نوموړی زیاته کړه: ستاسې مسؤلیت دا دی، چې د ټولنې اړمن وګړی موږ ته په نښه کړئ او موږ یې تر خپل توان مطابق لاسنیوی وکړو. همدارنګه نوموړی وویل: د ولایتی مجمع بل هدف دا دی، چې د ټولنې او سرې میاشتې ترمنځ واټن ختم شی اؤ دا کار ستاسې له لارې کېدای شی. د غونډې په پای کې د ولایتی مجامعو رئیس مولوی طیب مبارک د ولایتی مجمع د اهدافو په اړه تفصیلی وینا وکړه.